**Foxtrot** tai **Foxnätverket** (Foxtrot-verkosto) on ruotsalainen rikollisjengi, jota johtaa Rawa Majid, joka tunnetaan nimellä "Kurdikettu" (Kurdiska räven) tai foxkurdish.

Foxtrotiin kuuluu kymmenisen henkeä Rawa Majidin sukulaisia iältään 25–35 vuotta. Kuusi henkeä, mukaan lukien Majidin äiti ja isä, on tuomittu rahanpesusta huumejutussa, jossa hän on itsekin osallisena. Rawa Majid on oleskellut Irakissa ja Turkissa vuodesta 2019. Turkin poliisi pidätti hänet 2022, kun hän unohti puistonpenkille salkullisen rahaa ja meni noutamaan sitä poliisiasemalta, mutta hän pääsi vapaaksi muutaman viikon päästä.

Yksi Rawa Majidin läheisimmistä tuttavista tuomittiin huumerikoksista huhtikuussa 2022 yhdeksän vuoden, kuuden kuukauden vankeuteen. Foxtrot-verkostoon kuuluvaksi epäilty urheilujohtaja tuomittiin huumekaupasta ja sieppauksesta 8 vuoden ja kuukauden vankeuteen. Kolmatta miestä epäillään huumeiden salakuljetuksesta Alankomaista Ruotsiin.

Kurdikettu itse on Interpolin etsintäkuuluttama elokuusta 2020 lähtien epäiltynä huumekaupasta. Rawa Majidia pidetään Ruotsin merkittävimpänä huumekauppiaana ja hänellä on laaja kansainvälinen verkosto. Häntä epäillään lisäksi osallisuudesta murhaan Haningessa 18.3.2022 ja aserikoksiin. Kurdikettu oleskelee Turkissa, jonka kansalaisuuden hän on saanut. Siksi hänen luovuttamisensa Ruotsiin tuomittavaksi on vaikeaa. Hänen perheensä asuu Uppsalassa.

Tammikuussa 2024 kolme Foxtrotiin liittyvää henkilöä tuomittiin vankeuteen. Tapausta alettiin tutkia huhtikuussa 2023, kun autotallista Södertäljestä löytyi 50 kg huumeita ja 38 tuliasetta.

Syksystä 2023 lähtien jengin sisäisessä välienselvittelyssä kuoli kymmenkunta ihmistä. Maaliskuussa 2024 Tukholmassa tapahtui useita pommiräjähdyksiä, joiden uskottiin liittyvän Foxtrotiin liittyvään oikeudenkäyntiin.
Malmön yliopiston kriminologian dosentti Manne Gerellin mukaan Foxtrot-jengi on käytännössä lakannut olemasta oikeudenkäyntien ja murhien vuoksi.

Foxtrotilla on läheiset yhteydet Bronätverket-järjestöön, jonka kanssa he ovat poseeranneet aseiden ja luksusautojen kanssa ja tehneet rapmusiikkivideon.
Toinen rikollisjengi Dödspatrullen toi Kurdiketun huumeita myös Suomeen.
Foxtrotilla on yhteyksiä myös Maynätverket-ryhmään, jota johtaa Maykil Yokhanna, joka on sodassa Vårbynätverketia vastaan.

Uusi jengi nimeltä Dalennätverket, jota johtaa mies nimeltä Greken on yrittänyt ottaa haltuunsa huumekaupan Sundsvallissa, mikä johti jengisotaan Foxtrotia vastaan.

Maaliskuussa 2024 Istanbulissa tapahtui ammuskelu, jossa kuoli yksi mies ja toinen haavoittui. Uhrit kuuluvat Zeronätverket-rikollisryhmään, jota johtaa Jurdgubben-nimellä tunnettu Ismail Abdo. Abdo on verivihollinen entisen ystävänsä "Kurdikettu" Rawa Majidin kanssa. Väkivaltakierre on ulottunut Ruotsista Turkkiin.
Abdon äiti ammuttiin Uppsalassa 6. syyskuuta 2023. Rawa Majidin väitetään tilanneen murhan.

Lähteet
-------

1. 1 2 3 4  Rawa Majid och Foxtrot Nätverket | Krimfup.se *www.krimfup.se*. Viitattu 18.3.2024.
2. 1 2  Kartläggning: Rawa Majid är "Kurdiska räven" *www.tv4.se*. Viitattu 18.3.2024. (ruotsiksi)
3. ↑
4. ↑  Ruotsissa useita räjähdyksiä – poliisi osasi odottaa niitä Foxtrot-oikeudenkäynnin aikana *Yle Uutiset*.  6.3.2024. Viitattu 18.3.2024.
5. ↑  Felix Ös: Kriminologen: Foxtrot finns inte längre *Sveriges Radio*.  4.3.2024. Viitattu 18.3.2024. (ruotsiksi)
6. ↑  Dödspatrullen toi Suomeen pahamaineisen Kurdiketun huumeita, sanoo Ruotsin poliisi *Yle Uutiset*.  21.12.2023. Viitattu 18.3.2024.
7. ↑  Ruotsissa pelätään uutta koston kierrettä, kun Turkissa ammuttiin kahta jengipomoon kytkeytyvää henkilöä *Yle Uutiset*.  18.3.2024. Viitattu 18.3.2024.
8. ↑  Fem personer åtalas för mordet på "Jordgubbens" mamma *www.aftonbladet.se*.  15.2.2024. Viitattu 18.3.2024. (ruotsiksi)